የፌዴራል ፖሊስ ወንጀል ምርመራ ዘርፍ ኃላፊዎችና ሠራተኞች በሕግ እንዲጠየቁ አቤቱታ ቀረበ
በሽብር ድርጊት ወንጀል ተጠርጥሮ ክስ የተመሠረተበት፣ የሰማያዊ ፓርቲ ልሳን የነበረው ‹‹ነገረ ኢትዮጵያ›› ጋዜጣ ዋና አዘጋጅ አቶ ጌታቸው ሽፈራው፣ የፌዴራል ፖሊስ ወንጀል ምርመራ ዘርፍ (ማዕከላዊ) ለ27 ቀናት በሕገወጥ እስር እንደቆየ ጠቁሞ፣ የዘርፉ ኃላፊዎችና ሠራተኞች በሕግ እንዲጠየቁለት ክስ አቀረበ፡፡ተከሳሹ አቶ ጌታቸው ሽፈራው፣ በጠበቃው አቶ አመሀ መኮንን በኩል፣ በቅርቡ በአዋጅ ቁጥር 943/2008 ለተቋቋመው የኢፌዲሪ ጠቅላይ ዓቃቤ ሕግ ባቀረበው አቤቱታ እንዳስረዳው፣ ታኅሳስ 15 ቀን 2008 ዓ.ም. በተጠረጠረበት የሽብር ድርጊት ወንጀል በቁጥጥር ሥር ውሎ በፌዴራል ፖሊስ የወንጀል ምርመራ ዘርፍ ዳይሬክቶሬት (ማዕከላዊ) ታስሯል፡፡በፌዴራል የመጀመሪያ ደረጃ ፍርድ ቤት አራዳ ምድብ ችሎት ቀርቦ፣ የፀረ ሽብርተኝነት ሕጉ በሚፈቅደው መሠረት፣ ለአራት ጊዜያት 28 ቀናት እየተጠየቀበት ለአራት ወራት ቆይቶ የጊዜ ቀጠሮውን መጨረሱን በአቤቱታው አብራርቷል፡፡የጊዜ ቀጠሮውን ሚያዚያ 14 ቀን 2008 ዓ.ም. መጨረሱን የገለጸው አቶ ጌታቸው፣ ፍርድ ቤቱ ከመጨረሻው ቀጠሮ በኋላ መዝገቡን የዘጋው ቢሆንም፣ የወንጀል ምርመራ ዘርፉ የፍርድ ቤት ትዕዛዝ ወይም የሕግ መሠረት ሳይኖረው፣ ለ27 ቀናት እስከ ግንቦት 10 ቀን 2008 ዓ.ም. ድረስ በሕገወጥ እስር እንዳቆየው አስታውቋል፡፡ የምርመራ ዘርፉ ለ27 ቀናት በሕገወጥ እስር ማቆየቱን ተከትሎ፣ ተከሳሹ በመዝገብ ቁጥር 178980 ለፌዴራል ከፍተኛ ፍርድ ቤት ባቀረበው አካልን ነፃ ማውጣት ክስ ማቅረቡን አክሏል፡፡ ፍርድ ቤቱ ግንቦት 3 ቀን 2008 ዓ.ም. ተከሳሹን ይዞ እንዲቀርብ ለምርመራ ዘርፉ የትዕዛዝ መጥሪያ የላከለት ቢሆንም፣ መጥሪያውን እንደማይቀበል ገልጾ መመለሱንም አቶ ጌታቸው በአቤቱታው ጠቅሷል፡፡ በመሆኑም ዳይሬክቶሬቱ ሕግንና የፍርድ ቤቱን ትዕዛዝ የጣሰና በእሱም ላይ የሞራል ጉዳትና የአካል ጉስቁልና እንዳደረሰበት ገልጾ፣ የምርመራ ክፍሉ ኃላፊዎችና ሠራተኞች ምርመራ በማድረግ በሕግ እንዲጠየቁለት ለጠቅላይ ዓቃቤ ሕግ አመልክቷል፡፡